Kunstniku endal sõnul iseloomustavad tema maale lüürilisus, muinasjutulikus, värviküllus ja lavastuslikkus. Kirjanik Mudlum aga iseloomustab populaarsel platvormil ZA/UM teda nii: „Maalijana on Maria mingilaadi omapärane segu naivismist ja ekspressionismist, kuid pidevas arengus. /…/ Ta püüab oma maalides lahendada meie elu peaülesandeid, elu, surma, armastuse ja kannatuse lõpmatuid allüüre. Kes oled sina siin maailmas? Kus on su koht, mida sa pead tegema, kuhu minema, kelleks saama või jääma? Kus on jumal? Mis on üksindus?.“
Millised on oma maalide kaudu eluülesandeid lahendava kunstniku igapäevarutiinid ja eeskujud? Maria leidis hetke ja vastas 13 küsimusele.
1. Kunstnik – kas see on elukutse või elu kutse?
Mõlemad 🙂 Kunstnikuks olemine tähendab minu jaoks eelkõige võimalust interpreteerida meie maailma, orienteeruda ja liikuda selles maailmas iseseisvalt, sõltumata sellest, mis ümber maailmas toimub.
2. Vanus: 41
3. Kirkaim lapsepõlve mälestus: Lembit Sarapuu maalide reproduktsioonide avastamine Vikerkaare ajakirjas aastal 1990.
4. Kunstipisikuga nakatasid mind ema, kes on varem palju joonistanud, ja Jüri Arrak oma maalidega kaluritest, mida nägin väiksena Tallinna vanalinna kalapoes.
5. Minu ideaalne hommik algab ateljees – teen joogat, siis kohvi ja asun tööle.
6. Inspiratsiooni (kunsti)loominguks ammutan ma kinost, raamatutest, muusikast, igapäevaelust ja inimestest, kellega kohtun oma eluteel. Väga inspireerivad mind ka lapsed oma avatuse ja siirusega.
7. Minu eeskujudest. Minu jaoks olulist rolli erinevatel elu aegadel mängisid mitmed kunstnikud ja teised loojad. Nt Hieronymus Bosch, Giotto di Bondone, Saul Steinberg, Georg Baselitz, Dana Schutz, Marlene Dumas, Alexandra Duprez, Federico Fellini, David Lynch, Aleksandr Sokurov ja teised. Väga oluline tegelane on minu jaoks itaalia juurtega kunstnik Enrico David. Tema loomingut ma olen jälginud aastaid ja jälgin ka siiamaani.
8. Lemmikmuusikast. Olen melomaan ja muusika mu elus on väga oluline. Nimesid on palju. Mõned neist on nt: Meredith Monk, Ella Fitzgerald, Nina Simone, Billie Holiday, Brenda Lee, Philip Glass, Johan Sebastian Bach, Claude Debussy, Dhafer Youssef, Radiohead, Beck, King Krule, Fleet Foxes, The Knife, Ori, Lhasa Del Sela, Alexander, Devendra Banhart, Aretha Franklin, Cigarettes after Sex, Grizzly Bear, Ane Brun, Benjamin Clementine, Nick Drake, alt-J, Patrick Watson. Saan nimetada neid nimesid lõpmatult 🙂 Meeldivad väga ka vene kaasaegsed muusikud nagu nt Naadia, Mujuice, Sirotkin, SBP4, Synecdoche Montauk, Moya Mishel, Cream Soda, Dequine. Eesti muusikutest olen hiljuti kuulanud selliseid nimesid nagu Mick Pedaja, Noep, Kadri Voorand.
9. Lemmikraamat: “Martin Eden” J.London, “Ameerika Jumalad” N.Gaiman, “Lavr” J.Vodolazkin, “Sada aastat üksildust” G.Marquez.
10. Lemmik kangelane: Läbi aastate noorusest saadik on minu suureks eeskujuks olnud Jack Londoni romaani peategelane Martin Eden. Seda raamatut olen lugenud ca 10 korda. Tugevat muljet tekitas ka Dan Haywoodi personaaž filmist “Nürnbergi protsess”, keda mängis Spencer Tracy. Need kaks persooni on minu jaoks mõlemad huvitavad just eksistentsiaalse kriisi pärast, mida nad romaanis ja filmis üle elavad. Mõlemal neist on elus selline periood, mida iseloomustab sügav küsitlemine põhjuste kohta, mis motiveerivad ja valitsevad nende tegusid, otsuseid ja veendumusi.
11. Maailm oleks parem paik kui … ei oska öelda. Mulle pigem sobib paremini selline budistlik lähenemine elule – meie maailm minu jaoks on kui elav ja terviklik organism, mis läheb mööda oma teed erinevate etappide kaudu, mida peab siis üksteise järel läbima, et jõuda virgumise sihini.
12. Kunstielamustest. Mulle meeldib väga Moskva kaasaegse kunsti keskus Garaaž. Jäi väga meelde kui käisin seal Moskva kontseptualismi esindaja Viktor Pivovarovi retrospektiivnäitusel. Garaažil on ka oma kirjastus ja hea valikuga raamatupood, kus saab osta välismaa kaasaegset kunstkirjandust, mis on tõlgitud vene keelde. Huvitav oli käia ka Louis Vuitton kogu muuseumis Pariisis, mis on oma arhitektuuri poolest väga huvitav.
13. Minu jaoks on õnn see, kui inimesed mu ümber on õnnelikud